**Messiana Tómasdottir** (født 1940 i Reykjavik) er en islandsk scenograf, dukkespiller, figur- og maskemaker og leder for figurteaterkompaniet Strengjaleikhúsid (Trådteateret). Hun har arbeidet som teaterkunstner både i Danmark og på Island. I tillegg har hun besøkt en rekke andre land i forbindelse med gjestespill og kursvirksomhet.

Hun har interessert seg særlig for figurteater for voksne, blant annet i eksperimentelle produksjoner som *Bláa stúlkan* (*Den blå piken*), som hadde premiere i 1983. Noe av det som særpreget denne produksjonen, var at den eneste teksten som ble fremført var et lite dikt. For øvrig ble stykkets handling formidlet utelukkende gjennom taust dukkespill akkompagnert av musikk komponert av Karolina Eriksdóttir. Messiana Tómasdóttir var både instruktør, scenograf og en av de tre figurspillerne i produksjonen. NRK TV viste utdrag fra *Bláa stúlkan* i programmet *Pan* samme år, og intervjuet Messiana Tómasdóttir om stykket og generelt om hennes arbeid. Hun fortalte blant annet at hun var svært opptatt av hvordan hun brukte farger i sine produksjoner, fordi ved hjelp av farger kunne forestillingen lettere berøre tilskuerne på et dypt plan. Forestillingen ble vist i Oslo i forbindelse med en festival som ble arrangert av den norske filialen av organisasjonen ASSITEJ i 1984.

Norske Kjell Matheussen er blant figurspillerne som har gått på kurs hos Messiana Tómasdóttir.

Messiana Tómasdóttir lager også masker til teaterproduksjoner, og hadde blant annet ansvaret for maskene til *Ævintýraóperan Baldursbrá*, som hadde premiere i 2015.

Utdannelse
----------

Hun studerte grafisk kunst på Færøyene fra 1965 til 1967, med grafikeren Elinborg Lützen som lærer. Det påfølgende studieåret fordypet hun seg i tekstil ved Det Jydske Kunstakademi i Århus i Danmark. Fra 1968 til 1969 studerte hun scenografi ved den islandske kunst- og håndverksskolen.

I 1981 studerte hun figurteater i Charleville-Mézieres i Frankrike.

Kompaniet Strengjaleikhúsid
---------------------------

I 1982 etablerte hun kompaniet Strengjaleikhúsid, eller på engelsk The String Theatre. Året etter satte kompaniet opp *Bláa stúlkan* (*Den blå piken*), som hadde spesialkomponert musikk av Karólína Eiríksdóttir.

Referanser
----------

1. 1 2 3  «NRK TV - Se Pan» **(norsk)**. 14. juni 1984. Besøkt 4. mai 2018. «TC 00:06:49 / AU: "Blaa Stulkan", islandsk dukketeaterforestilling. / Copyright: Ikke oppgitt. TC 00:07:28 / AU: Still Messiana Tomasdottir. / Copyright. Ikke oppgitt. / TC 00:08:01 / AU: "Blaa Stulkan" forts. / Copyright: Ikke oppgitt.»
2. 1 2  Nagy, Peter; Rouyer, Phillippe; Rubin, Don (2013). «Iceland | Puppet Theatre». *World Encyclopedia of Contemporary Theatre: Volume 1: Europe* **(engelsk)**. Routledge. ISBN 9781136402968.
3. 1 2 3 4 5  «Messiana Tomasdottir : Professional information». *messiana.is*. Besøkt 5. mai 2018.
4. ↑  Herman Berthelsen (1987). «Hvem er hvem i norsk kulturliv?». *urn.nb.no* **(norsk)**. Dreyer. Besøkt 4. mai 2018. «Kjell Matheussen»
5. ↑  «Siglfirðingur / Baldursbrá frumflutt í Hörpu». *www.siglfirdingur.is* **(islandsk)**. 2015. Arkivert fra originalen 5. mai 2018. Besøkt 4. mai 2018.

Eksterne lenker
---------------

* Messiana Tómasdóttirs hjemmeside - besøkt 5. mai 2018

|  |  |
| --- | --- |
| Oppslagsverk/autoritetsdata | VIAF
 |